በፌዴራልም ሆነ በክልል ኢንቨስትመንት ቢሮዎች ሲደረግ የነበረው ድጋፍ ኢንቨስተሮች ከሚጠብቁት አንጻር በቂ እንዳልነበር ተገለጸ
ውብሸት ሰንደቁአዲስ አበባ፦ በፌዴራል ሆነ በክልል ኢንቨስትመንት ቢሮዎች ሲደረግ የነበረው ድጋፍ ኢንቨስተሮች ከሚጠብቁት አንጻር በቂ እንዳልነበር የኢትዮጵያ ኢንቨስትመንት ኮሚሽን አስታወቀ። የተሻሻለው የኢንቨስትመንት ህግ አሰሪ ስለመሆኑ ኢንቨስተሮችና አምባሳደሮች ምሥክርነት መስጠታቸውን አስታወቀ። የኢትዮጵያ ኢንቨስትመንት ኮሚሽን ኮሚሽነር ሌሊሴ ነሚ ለክልልና የከተማ መሥተዳድር የኢንቨስትመንት ቢሮ ኃላፊዎች አዲሱን የኢንቨስትመንት ሕግ አስመልክቶ በተዘጋጀ የግንዛቤ ማስጨበጫ መድረክ እንዳስታወቁት፣ በፌዴራል ሆነ በክልል ኢንቨስትመንት ቢሮዎች ሲደረግ የነበረው ድጋፍ ኢንቨስተሮች ከሚጠብቁት አንጻር በቂ አልነበረም። ይህንንም ከተለያዩ ሀገራት አምባሳደሮችና ኢንቨስተሮች ጋር ባደረጓቸው ውይይቶች ማረጋገጥ ችለዋል። መድረኩ ኢንቨስትመንት ለማስፋፋት ከክልልና ከተማ ኢንቨስትመንትን ቢሮዎች ምን እንደሚጠበቅ የተሻለ ግንዛቤ ለመፍጠር መዘጋጀቱን ጠቁመው፣ ቢሮዎቹ ሀገሪቷ ወደ ብልፅግና እንድታመራ ምን ማድረግ እንደሚኖርባቸው በአግባቡ ተረድተው ተናብበው መስራት እንዲችሉም መድረኩ የሚኖረው አስተዋጽኦ ከፍተኛ መሆኑን ገልጸዋል። ኢንቨስትመንትን ማገዝ፣ የሥራ ፈጠራን ማጎልበትና ኤክስፖርቱንም ማሳደግ የሁሉም ባለድርሻ አካላት ሀላፊነት እንደሆነም አመልክተዋል። የኢትዮጵያ ኢንቨስትመንት ኮሚሽን የሕዝብ ግንኙነት ዳይሬክተር አቶ መኮንን ኃይሉ በበኩላቸው እስካሁን ከተለያዩ ባለድርሻ አካላት ጋር ውይይቶች መካሄዳቸውን፤ በውይይቶቹ የተሳተፉ ኢንቨስተሮችና አምባሳደሮች የተሻሻለው የኢንቨስትመንት ሕጉ አሠሪ እንደሆነ ምሥክርነት መስጠታቸውን አስታውቀዋል። ክልሎችና ከተማ መሥተዳድሮች ከፌዴራል የኢንቨስትመንት ኮሚሽን ጋር ያላቸውን ጥምረት ይበልጥ አጠናክሮ ለኢንቨስተሮች ምቹ ሁኔታን ለመፍጠር እንደዚህ ዓይነት መድረኮች አሥፈላጊ መሆናቸውን ገልጸዋል። መድረኩ የሚያተኩረው ኢትዮጵያ የኢንቨስትመንት ሕጓን ማሻሻሏን ተከትሎ ሕጉን በተገቢው መንገድ ለመተግበር የክልልና የከተማ መሥተዳድር ቢሮ ኃላፊዎች ግንዛቤው ኖሯቸው ህጉን እንዲተገብሩት ለማስቻል እንደሆነም አመልክተዋል። በዓለም ላይ ኢንቨስትመንትን ለመሳብ ከፍተኛ ፉክክር ያለ በመሆኑ ኢትዮጵያ በተሻለ መልኩ ተወዳዳሪ እንድትሆን ለማስቻል የኢንቨስትመንት ሕጉ እንዲሻሻል ካደረጉት ምክንያቶች ውስጥ የሚጠቀስ መሆኑን የተናገሩት አቶ መኮንን የክልልና የፌዴራል የኢንቨስትመንት ኮሚሽኖችና ቢሮዎች የበለጠ ተቀራርበውና ተናበው እንዲሠሩ ዕድል የሚሰጥ የኢንቨስትመንት ሕግ መሆኑን ገልጸዋል። በቀጣይ የተሻሻለውን የኢንቨስትመንት ሕግ ወደመተግበሩ የሚገባ ሲሆን ሁሉም አስፈፃሚ አካላት በተለይም የኢንቨስትመንት ቢሮዎች ያላቸው ግንዛቤ መዳበሩ በአሠራር ላይ ያለውን ብዥታ በማጥራት የበለጠ ውጤታማ እንዲሆን እና የኢንቨስትመንት ሕጉም የታቀደለትን ዓላማ ከማሳካት አንፃር የጎላ አስተዋፅዖ እንዲኖረው ያደርጋል ብለዋል። አዲሱ የተሻሻለው የኢንቨስትመንት ሕግ ሀገሪቱ እያደረገች ያለችው የኢኮኖሚ ሪፎርም አንዱ አካል ሲሆን ይህ ሕግ የግል ዘርፉን የኢኮኖሚ ሞተር ማድረግ ላይ የሚያተኩር ነው። በተሻሻለው ሕግ ኢንቨስተሮች ከፈቃድ አወጣጥ ጀምሮ በአሠራር ላይ ስለሚያጋጥሟቸው እክሎች እንዲሁም ፈቃዱን የሚነጠቁባቸው ምክንያቶች በዝርዝር የተቀመጡ ሲሆን ከዚህ በፊት በነበረው ሕግ ለመንግሥት ተቋማት የተሰጠው ሰፊ መብት ተቀንሶ የኢንቨስተሮች የመደመጥ መብት እንደተካተተበት በወቅቱ ተገልጿል። በተጨማሪም የኢንቨስትመንት ሕጉ መንግሥት በጥቂት ዘርፎች ብቻ በበላይነት እንዲሠራ የሚፈቅድና ሌሎች በሀገሪቱ ውስጥ የሚገኙ የኢንቨስትመንት ዕድሎች ላይ በሰፊው የሀገር ውስጥና የውጪ ባለሀብቶች እንዲሁም የውጪ ባለሀብቶች ከሀገር ውስጥ ባለሀብቶች እና ከመንግሥት ጋር በጣምራ የሚሠሩ መሥኮች እንዲሆኑ ዕድል የሚሰጥ ነው። በኢንቨስትመንት ሕጉ ላይ ከዚህ በፊት ይስተዋሉ የነበሩ የፌዴራል ኢንቨስትመንት እና የክልልና የከተማ መሥተዳድር ኢንቨስትመንት ቢሮዎችን አለመናበብ ለመቅረፍ በጠቅላይ ሚኒስትሩ የሚመራና የክልልና የከተማ መሥተዳደር ኢንቨስትመንት ቢሮ ኃላፊዎችን ያካተተ የኢንቨስትመንት ምክር ቤት እንዲዋቀር ያዛል። በመድረኩ ላይ የክልሎችና
የከተማ መሥተዳድር ኢንቨስትመንት
ቢሮ ኃላፊዎችና ጉዳዩ
የሚመለከታቸው አካላት ተሳትፈዋል።አዲስ ዘመን ታህሳስ 22/2013